**Paloniemen sairaala** (ruots. *Fagernäs sjukhus*) oli Lohjan Paloniemessä vuosina 1959–2018 toiminut psykiatrinen sairaala. Sairaalassa oli yhteensä neljä osastoa, ja se tarjosi perinteisen sairaalahoidon lisäksi esimerkiksi ratsastus-, liikunta- ja taideterapiaa.

Historia
--------

1950-luvun alusta lähtien Länsi-Uudenmaan suomenkieliset kunnat olivat halukkaita perustamaan psykiatrisen sairaalan alueelle. Kaksi vuotta myöhemmin Vihdissä pidetyssä, kuntien välisessä kokouksessa äänestettiin sairaalan perustamisesta Lohjan maalaiskunnan Paloniemeen. Kokouksen jälkeen Lohjan kauppala ja maalaiskunta, Vihti, Nummi, Pusula, Karjalohja ja Sammatti muodostivat myös **Länsi-Uudenmaan B-mielisairaalan kuntainliiton**. 

Uuteen sairaalaan varattiin yhteensä 110 potilaspaikkaa. Sairaalarakennus valmistui vuoden 1959 alussa, ja sen suunnittelivat arkkitehdit Kai Blomstedt ja Birger Stenbäck. Alueeseen kuuluivat myös henkilökunnan asuinrakennus sekä asuinrivitalo. Kesällä 1959 sairaalassa oli yhteensä 72 potilasta, joihin kuului esimerkiksi kehitysvammaisia, muistisairaita vanhuksia sekä psykiatrisia potilaita. Tuolloin kaikki osastot olivat suljettuja. Vuoteen 1967 asti sairaalassa ei ollut täysiaikaista lääkäriä, vaan lääkäri kävi siellä pari kertaa viikossa. Vuonna 1975 sairaalassa oli 183 potilaspaikkaa; kolmella suljetulla osastolla sekä avo-osastolla. 1980-luvulla päärakennusta laajennettiin lisäosalla. Vuonna 1997 aloitettiin ensimmäisenä sairaalana Suomessa järjestämään ratsastusterapiaa.

Sairaala lakkautettiin vuoden 2018 alussa, kun sen toiminnot siirtyivät Lohjan sairaalan yhteyteen rakennettuun aikuispsykiatrian siipeen. Tämän jälkeen alueelle suunniteltiin aasialaismatkailijoille suunnattua lomakylää, mutta hanke kaatui myöhemmin. Vuonna 2022 alueen rakennukset tulivat ensimmäisen kerran myyntiin, mutta korkein 46 500 euron tarjous hylättiin. Tämän jälkeen järjestettiin myös toinen myyntikierros, mutta edellistä pienempää, 14 000 euron korkeinta tarjousta ei edelleenkään hyväksytty.

Joulukuussa 2023 Lohjan kaupunginhallitus päätti alueen rakennusten purkamisesta henkilökunnan rivitaloa lukuun ottamatta. Purkutyöt suoritetaan vuoden 2024 kevään aikana.

Lähteet
-------

1. ↑  Paloniemen sairaala 1959-2018 - Lohjan sairaalan JHL ry 134 *134.jhlyhdistys.fi*. Viitattu 23.7.2022.
2. ↑  klinik.fi: Hus Paloniemen sairaala - Sairaala - Lohja *klinik.fi*. Viitattu 31.10.2023.
3. ↑  Hanna Kallijärvi, Pia Gabrielsson, Anni Rättö: Asiakaslähtöisen kirjaamisen hanke Paloniemen sairaalassa *www.theseus.fi*.  2012. Viitattu 31.10.2023.
4. ↑  Esa Koskinen: *Lohjalaisten historia III*, s. 557. Lohjan kotiseutututkimuksen ystävät ry. 2022.
5. ↑  Saavalainen Heli: Paloniemen sairaala aloittaa potilaiden ratsastusterapian *Helsingin Sanomat*.  3.10.1997. Viitattu 31.10.2023.
6. ↑  Evita Malm: Intercol Oy on irtisanonut Paloniemen hanketta koskevan esisopimuksen *Lohja*.  4.2.2021. Viitattu 31.10.2023.
7. ↑  Jukka Nurmilaakso: Paloniemen sairaalaa ei vieläkään myyty – Vihti ja Siuntio ovat kiirehtineet sairaalakiinteistön ja maa-alueiden laittamista myyntiin *Vihdin Uutiset*.  26.11.2022. Viitattu 31.10.2023.
8. ↑  Jukka Nurmilaakso: Paloniemen sairaala maan tasalle jo lähikuukausina – Lohjalla tiukka äänestys yli puolen miljoonan euron purku-urakan yksityiskohdasta *Länsi-Uusimaa*.  22.12.2023. Viitattu 6.2.2024.